钦定古今图书集成/明伦汇编/官常典/第729卷 > 赵时赏
## 钦定古今图书集成/明伦汇编/官常典/第729卷 > 赵时赏

按《宋史忠义传》：“时赏，字宗白，和州宗室也，居太平州。
咸淳元年，擢进士第，累官知宣州旌德县。德祐元年，
北军至境，时赏拥民兵捍战有功，升直宝章阁、军器
太监，从二王入闽中。益王即位，擢知邵武军。未几，言
者以弃城论罢之。文天祥开都督府于南剑，奏辟参
议军事、江西招讨副使，与宗室孟溁提兵趣赣州，取”
道石城，复宁都县。数以偏师当一面，战比有胜。时赏
风神明俊，议论慷慨，有策谋，尤为天祥所知。及空坑
之役，兵败走吴溪，为追兵所执，不屈死之。时赏在军
中时，见同列盛辎重，饰姬侍，叹曰：“军行如春游，其能
济乎！”及被执，见系累它僚属至者，时赏辄麾去，云：“小
小签厅官尔，执此何为？”由是得脱者众？